На основу члана 78. став 4. Закона о заштити података о личности („Службени гласник РС”, број 87/18) и члана 33. став 5. Закона о слободном приступу информацијама од јавног значаја („Службени гласник РС”, бр. 120/04, 54/07, 104/09 и 36/10),

Повереник за информације од јавног значаја и заштиту података о личности доноси

**ПРАВИЛНИК**

**о обрасцу и начину вођења интерне евиденције о повредама Закона о заштити података о личности и мерама које се у вршењу инспекцијског надзора предузимају**

(„Сл.гласник РС“, бр. 40/2019)

Члан 1.

Овим правилником ближе се прописују образац и начин вођења интерне евиденције о повредама Закона о заштити података о личности (у даљем тексту: Закон) и мерама које се у вршењу инспекцијског надзора предузимају.

Члан 2.

Повереник за информације од јавног значаја и заштиту података о личности (у даљем тексту: Повереник) води интерну евиденцију о повредама Закона и мерама које се у вршењу инспекцијског надзора предузимају (у даљем тексту: интерна евиденција).

Интерна евиденција садржи: податке о руковаоцу или обрађивачу који је повредио Закон (име и презиме или назив, пребивалиште, боравиште или седиште), податке о повреди Закона (опис повреде и члан Закона који је повређен), податке о мерама које су предузете и податке о поступању руковаоца или обрађивача по изреченим мерама.

Члан 3.

Графички приказ обрасца интерне евиденције дат је на обрасцу који је одштампан у прилогу овог правилника и чини његов саставни део.

Члан 4.

Интерна евиденција је јединствена и води се у Служби Повереника, у електронском облику.

Унос података у интерну евиденцију врше овлашћена лица из Службе Повереника, по окончању поступка надзора.

За контролу тачности и ажурности података унетих у интерну евиденцију одговоран је руководилац основне унутрашње јединице Службе Повереника у којој се обавља посао надзора.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од дана примене Закона о заштити података о личности („Службени гласник РС”, број 87/18).

Број 021-00-11/2019-04

У Београду, 31. маја 2019. године

Заменица повереника,

**Станојла Мандић,** с.р.

Прилог: Образац интерне евиденције о повредама Закона о заштити података о личности и мерама које се у вршењу инспекцијског надзора предузимају

|  |  |  |  |  |  |  |
| --- | --- | --- | --- | --- | --- | --- |
| Редниброј | Име и презиме или називруковаоца или обрађивача | Пребивалиштe, боравиште или седиште руковаоца или обрађивача | Опис повреде Закона | Члан Законакоји је повређен | Мере које је Повереник предузео | Подаци о поступању руковаоца или обрађивача по изреченим мерама |
|  |  |  |  |  |  |  |
|  |  |  |  |  |  |  |
|  |  |  |  |  |  |  |